প্রয়াত হলেন অভিনেতা বিনোদ খন্না। এ দিন মুম্বইয়ের একটি হাসপাতালে শেষ নিশ্বাস ত্যাগ করেন তিনি। তাঁর বয়স হয়েছিল ৭০ বছর।
আজ সকাল আটটায় প্রয়াত হন তিনি। বেশ কিছুদিন ধরেই ক্যানসারে ভুগছিলেন এই অভিনেতা। 

সম্প্রতি হাসপাতালে চিকিৎসাধীন বিনোদ খন্নার এই ছবিই সোশ্যাল মিডিয়ায় ভাইরাল হয়। 
১৯৪৬ সালের ৬ অক্টোবর বর্তমান পাকিস্তানের পেশোয়ারে জন্ম হয় বিনোদ খন্নার। ১৯৬৮ থেকে ২০১৩ পর্যন্ত প্রায় ১৪১টি ছবিতে অভিনয় করেন তিনি। ‘অমর আকবর অ্যান্টনি’, ‘পূরব অউর পশ্চিম’, ‘আন মিলো সজনা’, ‘মুকাদ্দর কা সিকান্দর’, ‘খুন পসিনা’, ‘হেরা ফেরি’, ‘জমির’,  ‘দবাং’ -র মতো বহু সুপারহিট ছবি রয়েছে তাঁর ঝুলিতে। পঞ্জাবের গুরুদাসপুর থেকে বিজেপি-র সাংসদ হিসাবে নির্বাচিত হয়েছিলেন ওই প্রবীণ অভিনেতা।
তিন পুত্র এবং এক কন্যাকে রেখে গেলেন এই অভিনেতা। এক সময়ে ওশো রজনীশের শিষ্যত্ব নিয়েছিলেন তিনি। তাই নিয়ে প্রচুর বিতর্ক সহ্য করতে হয়েছিল তাঁকে।